ફાંટા પડતી રેખા એ બીજા નંબરનું અશુભ ચિન્હ છે. તે મનુષ્યના મગજનું સમતોલપણું હલાવી નાંખે છે અને કેટલીક વખત તેને કરવાનું હોય છે કંઈક ને કરાવી નાંખે છે કંઈક, આવી ફાંટાવાળી રેખા ઘણી વખત મનુષ્યના ધંધા બદલાવે છે. જેમ જેમ આવી ફાંટાવાળી રેખા વધારે ગાઢી અને સ્પષ્ટ થતી જાય છે, તેમ તેમ મનુષ્યના જીવનનો ક્રમ બદલાતો જાય છે, અને કોઈ કોઈ વખત તો ક્રમ અને ધંધો તદ્ન બદલાઈ જાય છે. આવી રેખાવાળા ઘણાય ડાહ્યા માણસો ખટપટીયા થઈ ગયેલા માલૂમ પડે છે ને ઘણાય ડાહ્યા ખટપટીયા માણસો ડાહ્યા ને વિવેકી માલૂમ પડે છે. આવી રેખાવાળા માણસો પોતાનો ધંધો પણ બદલી નાંખે છે.